Jong man dam skoonpa met mes byRusa-lede is omstreeks 22:15 na die huis in Mapleweg in Trenance Park ontbied [Foto: Verskaf] Dilo Subramoney Pillay is na bewering 12 keer met ŉ mes in die rug, gesig en bors gesteek. Volgens Prem Balram, woordvoerder van Reaction Unit South Africa (Rusa), is Rusa-lede omstreeks 22:15 na die huis in Mapleweg in Trenance Park deur ŉ inwoner van dié woonbuurt ontbied. By hul aankoms by die huis het hulle Pillay in ŉ plas bloed in die gang aangetref. Hy is deur paramedici op die toneel dood verklaar. Balram sê volgens inligting het Pillay en sy vrou die aand ŉ woordwisseling gehad, waarna die skoonseun – iewers in sy 20’s – ingegryp het en Pillay herhaaldelik met ŉ mes gesteek het. “Die skoonseun het daarna gevlug, maar later weer teruggekom toe nooddienste nog op die toneel was. Sy klere was deurdrenk met bloed,” sê Balram. Die skoonseun is in hegtenis geneem en is tans in aanhouding by die Verulam-polisiestasie.